Henriette Wegners paviljong

Henriette Wegners paviljong eller Wegnerpaviljongen (også kalt «paviljongen på Utsikten» eller «paviljongen i Frognerparken») er en fredet lystpaviljong (tepaviljong) i Frognerparken i Oslo, som opprinnelig var en gave til Henriette Wegner fra ektefellen Benjamin Wegner. Paviljongen er en del av herregårdsanlegget til Frogner Hovedgård og tilhører idag Bymuseet. Den står på en liten høyde som blir kalt «Utsikten» like ved herregårdsbygningene og Frogner plass, ved grensen til Kirkeveien.

Paviljongen ble ifølge tradisjonen oppført ved Blaafarveværket i 1820-årene som en bryllupsgave fra verkets direktør Benjamin Wegner til ektefellen Henriette Wegner (født Seyler), og ble flyttet til Frognerparken i 1837 etter at Wegnerfamilien overtok Frogner Hovedgård i 1836.

Paviljongen er formet som et klassisk åttekantet «rundtempel» med søylegang, etter forbilde av byggverk fra den gresk–romerske antikken, men utført i norske materialer. Taket er en malt kopi i miniatyr av kuppelen over Pantheon-tempelet i Roma som gjør at rommet virker større enn det er.

Historie

Paviljongen ble ifølge tradisjonen i familien Wegner oppført på Fossum hovedgård ved Blaafarveværket en gang i 1820-årene som en bryllupsgave fra Blaafarveværkets direktør og medeier Benjamin Wegner (1795–1864) til ektefellen Henriette Seyler (1805–75). Benjamin og Henriette ble gift i Hamburg i 1824; hun tilhørte det kjente bankierdynastiet Berenberg i Hamburg som eide Berenberg Bank og var barnebarn av den kjente sveitsiskfødte teaterlederen Abel Seyler. Hun var også selv en kort periode medeier i familiens bank. Benjamin Wegner flyttet til Norge i 1822 etter å ha kjøpt Blaafarveværket på vegne av et tysk konsortium, som utnevnte ham til direktør for bedriften.

Benjamin Wegner kjøpte Frogner Hovedgård i 1836 og paviljongen ble oppført på sin nåværende plassering på høyden «Utsikten» i Frognerparken i 1837. Den skal da ha blitt flyttet fra Blaafarveværket.

Paviljongen ble sammen med Frogner Hovedgård overtatt av Christiania kommune (nå Oslo kommune) i 1896. Oslo Bymuseum flyttet inn på Frogner Hovedgård i 1909 og paviljongen har siden vært en del av bymuseets anlegg.

I 2010 ble det arrangert en utstilling i paviljongen og det var første gang på nesten femti år at publikum fikk adgang. I 2010-årene var paviljongen kunstnerdrevet kunstgalleri. Den er tidvis åpen om sommeren og brukes til små utstillinger og kulturarrangementer.

Beskrivelse
Paviljongen er formet som et klassisk åttekantet «rundtempel» med søylegang, etter forbilde av byggverk fra den gresk–romerske antikken (sammenlign ), men utført i norske materialer. Taket er en malt kopi i miniatyr av kuppelen over Pantheon-tempelet i Roma, som gjør at rommet føles større enn det egentlig er. Veggene er trukne og malt perlegrå.

Referanser

Frognerparken
Kunstgallerier og kunstmuseer i Norge
Byggverk fullført på 1800-tallet